ผู้ติดเชื้อโควิดปัจจุบันร้อยละ 90 อาการน้อย-ไม่มีอาการ แนะไม่มีโรคอื่นร่วม เน้นเข้าระบบ HI CI โดยไม่ต้องตรวจ RT-PCR ซ้ำ
นพ.ณัฐพงศ์ วงศ์วิวัฒน์ รองอธิบดีกรมการแพทย์ กล่าวว่า ปัจจุบันเตียงรองรับผู้ป่วยโควิด -19 ทั้งหมด 180,000 เตียง มีอัตราครองเตียงรวมร้อยละ 52 โดยพบว่าเตียงที่อยู่ใน รพ. ส่วนใหญ่อาการไม่หนักเป็นกลุ่มสีเขียว หมายความว่า ผู้ป่วยที่มีอาการหนักยังมีเตียงรองรับได้อยู่ สัดส่วนของผู้ติดเชื้อโควิดปัจจุบัน แบ่งตามกลุ่มสีคือ สีเขียวอาการน้อยเกือบร้อยละ 90 สีเหลือง อาการปานกลาง ร้อยละ 10 และสีแดง อาการรุนแรง ร้อยละ 0.4-0.5 สำหรับผู้ติดเชื้อโควิด แบ่งเป็น กลุ่มผู้มีอาการโควิดและโรคอื่นเข้าไปตรวจหาเชื้อที่ รพ. จะตรวจด้วยวิธี RT-PCR หรือ ATK Professional use หากเป็นบวก รพ.จะคัดแยกผู้ติดเชื้อว่าจะให้เข้ารักษาใน รพ. หรือระบบรักษาที่บ้าน (Home Isolation : HI)  หรือที่ชุมชน (Community Isolation : CI) กลุ่มผู้ป่วยที่ตรวจ ATK มาเอง มีผลบวกแล้วไม่จำเป็นต้องตรวจ RT-PCR ซ้ำ ไม่ต้องเดินทางออกจากบ้านไป รพ.เพื่อตรวจ แต่ให้ติดต่อเข้าระบบโทรสายด่วน สปสช. 1330 หรือติดต่อที่ Line @nhso หรือเว็บไซต์ สปสช. เพื่อกรอกข้อมูลให้เจ้าหน้าที่ติดต่อกลับ ส่วนแต่ละจังหวัดจะมีเบอร์คอลเซ็นเตอร์ของตัวเอง รวมถึง กทม. 50 เขต จะมีเบอร์ในทุกเขต เนื่องจากส่วนใหญ่ผู้ติดเชื้อร้อยละ 90 ไม่มีอาการ หรือมีเพียงเล็กน้อย จะเข้าสู่ระบบ HI เป็นอันดับแรกก่อน แต่หากติดปัญหาที่พักจะเข้า CI แต่หากมีอาการหนักมากขึ้นระบบของ รพ.ที่ดูแลอยู่ จะส่งเข้าศูนย์จัดหาเตียง เพื่อเข้า รพ.หลักต่อไป ส่วนการกินยา ฟาวิพิราเวียร์ไม่ได้จำเป็นกับผู้ติดเชื้อทุกราย กรณีผู้ติดเชื้อไม่มีอาการ หรืออาการเพียงเล็กน้อย ไม่จำเป็นต้องกินยาฟาวิพิราเวียร์ เว้นมีความเสี่ยง จะให้กินยาฟ้าทะลายโจร ติดต่อกัน 5 วัน ไม่ให้กินคู่กันเพราะอาจเกิดภาวะตับอักเสบได้ ระหว่างนี้หากมีอาการเปลี่ยนแปลงรุนแรงขึ้นสามารถโทรติดต่อสายด่วน กรณีฉุกเฉินโทร 1669 ไม่ฉุกเฉินโทร 1330สำหรับผู้ที่เริ่มมีอาการป่วยแต่ไม่สามารถตรวจ ATK ได้เอง หรือคนไข้ที่ ATK เป็นบวก แต่ไม่ได้โทร 1330 อยากตรวจกับแพทย์ก่อน ไม่แนะนำ เพราะไม่มีความจำเป็น สามารถนำผล ATK มาที่คลินิก ARI Clinic ใน รพ. เพื่อให้แพทย์ตรวจ ATK Professional use ให้ ลดการรอผล RT-PCR ที่ต้องใช้เวลา ซึ่งขณะนี้ รพ. ใช้ ATK ตรวจเป็นหลัก จะตรวจ RT-PCR ให้ผู้ติดเชื้อที่มีผล ATK เป็นบวกในกรณีรายที่มีความเสี่ยงต่ออาการรุนแรงต้องเข้านอน รพ.